ആര്ക്കും ഇറങ്ങാം ഇരുന്നു കഴിക്കാം , കോവിഡ് നിയന്ത്രണങ്ങള് നീക്കി തിരുവനന്തപുരം : സംസ്ഥാനത്തു കോവിഡ് വാക്സിനേഷന് നിരക്ക് 90 ശതമാനമായ സാഹചര്യത്തില് നിയന്ത്രണങ്ങള്ക്കു കൂടുതല് ഇളവുമായി സര്ക്കാര്. പുറത്തിറങ്ങാനുള്ള നിയന്ത്രണങ്ങള് നീക്കി. ഹോട്ടലുകളിലും ബാറുകളിലും ഇരുന്ന് കഴിക്കാം. ഒരു ഡോസ് വാക്സിനെങ്കിലും സ്വീകരിച്ചവരോ ആര്.ടി.പി.സി.ആര്. നെഗറ്റീവ് സര്ട്ടിഫിക്കറ്റുള്ളവരോ കോവിഡ് ബാധിതരായി രണ്ടാഴ്ച കഴിഞ്ഞവരോ മാത്രമേ പുറത്തിറങ്ങാവൂവെന്ന നിയന്ത്രണം ഒഴിവാക്കാനാണ് അവലോകനയോഗത്തിലെ തീരുമാനം. സ്കൂളുകള് തുറക്കുന്നതിനു മുന്നോടിയായി ആരോഗ്യവകുപ്പിന്റെ നേതൃത്വത്തില് പരിശോധന കര്ശനമാക്കുമെന്നു മുഖ്യമന്ത്രി പിണറായി വിജയന് അറിയിച്ചു. വിദ്യാര്ഥികളുടെ സുരക്ഷയ്ക്കു പ്രത്യേകപദ്ധതി തയാറാക്കാന് വിദ്യാഭ്യാസ, ആരോഗ്യവകുപ്പുകളോടും സംസ്ഥാന പോലീസ് മേധാവിയോടും നിര്ദേശിച്ചു. പി.ടി.എ, തദ്ദേശ, വിദ്യാഭ്യാസവകുപ്പ് അധികൃതര്, പ്രാഥമികാരോഗ്യകേന്ദ്രങ്ങളിലെ ആരോഗ്യപ്രവര്ത്തകര് എന്നിവരെ പങ്കെടുപ്പിച്ച് സൂക്ഷ്മതല ആസൂത്രണം നടത്തണം. കോവിഡ് പ്രോട്ടോക്കോള് പാലിച്ചുള്ള ഇളവുകള് രണ്ട് ഡോസ് വാക്സിന് സ്വീകരിച്ചവര്ക്കു ഭക്ഷണശാലകളിലും ബാറുകളിലും ഇരുന്ന് കഴിക്കാം. ഇരിപ്പിടങ്ങളില് 50 പേര് മാത്രം. തൊഴിലാളികള് രണ്ട് ഡോസ് വാക്സിന് സ്വീകരിച്ചവരാകണം. ഭക്ഷണം കഴിക്കാന് എത്തുന്നവര്ക്കുള്ള വാക്സിനേഷന് നിബന്ധന 18 വയസില് താഴെയുള്ളവര്ക്കു ബാധകമല്ല. എ.സി. ഉപയോഗിക്കരുത്, ജനലുകളും വാതിലുകളും പരമാവധി തുറന്നിടണം. വാക്സിനേഷന് നിബന്ധനയോടെ ഇന്ഡോര് സ്റ്റേഡിയങ്ങള്ക്കും നീന്തല്ക്കുളങ്ങള്ക്കും പ്രവര്ത്തനാനുമതി. പോലീസ് എസ്.എച്ച്.ഒമാര് അതതു പ്രദേശത്തെ സ്കൂള് പ്രഥമാധ്യാപകരുടെയും മാനേജ്മെന്റ് പ്രതിനിധികളുടെയും യോഗം വിളിച്ച് സുരക്ഷാകാര്യങ്ങള് ചര്ച്ചചെയ്യണം. മോട്ടോര് വാഹനവകുപ്പിന്റെ സഹായത്തോടെ സ്കൂള് വാഹനങ്ങളുടെ പ്രവര്ത്തനക്ഷമത പോലീസ് ഉറപ്പുവരുത്തണം. സ്കൂള് വാഹനങ്ങളുടെ അറ്റകുറ്റപ്പണി ഒക്ടോബര് 20നു മുമ്ബ് പൂര്ത്തിയാക്കണം. കുട്ടികളെ കൊണ്ടുവരുന്ന എല്ലാ വാഹനങ്ങളുടെയും ഡ്രൈവര്മാര്ക്കു 10 വര്ഷം പ്രവൃത്തിപരിചയം വേണം. സ്കൂളുകളില് ഒരു അധ്യാപകനെ സുരക്ഷാ ഓഫീസറായി നിയോഗിക്കണം. നിബന്ധനകള് നടപ്പാക്കുന്നുണ്ടോയെന്ന് പോലീസ് എസ്.എച്ച്.ഒമാര് സ്കൂളിലെത്തി പരിശോധിക്കണം സ്കൂള് പി.ടി.എകള് ഉടന് പുനഃസംഘടിപ്പിക്കണം.